CXI.  Privilegia parthenoni S. Zachariae Veneti ab Alexandro III concessa confirmat.   (Signiae, Jul. 6.) [CORNELIUS,  Ecclesiae Venetae,  XI, 376.]
Author: Lucius III
Date:  [a proposito]

LUCIUS episcopus, servus servorum Dei, dilectis in Christo filiabus CASOTE abbatissae monasterii S. Zachariae de Venetiis, ejusque sororibus, tam praesentibus quam futuris, regulariter substituendis, in perpetuum.

Prudentibus virginibus quae sub habitu religionis, accensis lampadibus, per opera sanctitatis jugiter se praeparant ire obviam Sponso, sedes apostolica debet praesidium impertiri, ne forte cujuslibet temeritatis incursus, aut eas appositu revocet, aut robur, quod absit! sacrae religionis infringat. Eapropter, dilectae in Domino filiae, vestris justis postulationibus clementer annuimus, et praefatum monasterium S. Zachariae de Venetiis in quo divino estis obsequio mancipatae, ad exemplar felicis recordationis Alexandri papae praedecessoris nostri sub beati Petri et nostra protectione suscipimus et praesentis scripti privilegio communimus. Imprimis siquidem statuentes ut ordo monasticus qui secundum Deum et Cluniacensium fratrum observantiam ibi noscitur institutus, perpetuis temporibus inviolabiliter observetur. Praeterea, quascunque possessiones, quaecunque bona idem monasterium impraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis Deo propitio poterit adipisci, firma vobis et his quae post vos successerint, et illibata permaneant. In quibus haec propriis duximus exprimenda vocabulis: Curtem sitam in loco qui Petrolio vocatur cum ecclesia Sancti Thomae et omnibus pertinentiis suis, curtem positam in loco qui dicitur Clugia, cum omnibus pertinentiis suis; mansos qui positi sunt in loco qui dicitur Runcaberto cum omnibus pertinentiis suis; mansos qui positi sunt in comitatu Tarvisino et pertinentiis; Tarvisii et possessiones quas habetis in episcopatu Civitatis Novae cum omnibus pertinentiis suis, et quidquid habetis in Sacco et in Lupa et in Paduano districtu, in Livenza et in Laurentiaca atque earum appendiciis. Decimas quoque omnium colonorum et terrarum quas in praedictis locis et curtibus rationabiliter secundum antiquam possessionem possidetis, vobis nihilominus confirmamus. Prohibemus autem ut nulla deinceps soror in eodem monasterio admittatur, quae proprietatem modis quibuslibet hinc praesumat. Sepulturam quoque ipsius loci liberam esse decernimus, ut eorum devotioni et extremae voluntati, qui se illic sepeliri deliberaverint, nisi forte excommunicati vel interdicti sint, nullus obsistat, salva tamen justitia illarum ecclesiarum a quibus corpora mortuorum assumuntur. Decernimus ergo ut nulli omnino hominum liceat praefatum monasterium temere perturbare aut ejus possessiones auferre, vel ablatas retinere, minuere, seu quibuslibet vexationibus fatigare, sed omnia integra conserventur, earum, pro quarum gubernatione et sustentatione concessa sunt, usibus omnimodis profutura, salva sedis apostolicae auctoritate et dioecesani episcopi canonica justitia. Si qua quidem ecclesiastica saecularisve persona, etc. Ego Lucius catholicae Ecclesiae episcopus. Ego Henricus Albanensis episcopus. Ego Theodinus Portuensis et S. Rufinae episc. Ego Petrus presbyter cardinalis titulo S. Susannae. Ego Vivianus tit. S. Stephani in Coelio Monte presb. cardinalis. Ego Laborans presb. card. S. Mariae Trans Tiberim tit. Calixti. Et sex alii. Datum Signiae, per manum Alberti sanctae Ro-Ecclesiae presb. cardinalis et cancellarii, II Nonas Julii, indictione prima, Incarnationis Dominicae anno 1183, pontificatus vero domni Lucii papae tertii anno secundo.

Notes: (L. S.)